b'\n_START_ARTICLE_\nHal\xc5\xa1any loss\n_START_PARAGRAPH_\nHal\xc5\xa1any loss ehk Gal\xc5\xa1an\xc3\xb5 loss (\xd0\x93\xd0\xb0\xd0\xbb\xd1\x8c\xd1\x88\xd0\xb0\xd0\xbd\xd1\x81\xd0\xba\xd1\x96 \xd0\xb7\xd0\xb0\xd0\xbc\xd0\xb0\xd0\xba) on endine loss Valgevenes Hrodna oblastis A\xc5\xa1miany rajoonis Hal\xc5\xa1any k\xc3\xbclan\xc3\xb5ukogus Hal\xc5\xa1any asulas._NEWLINE_Hal\xc5\xa1any loss on inspireerinud U\xc5\x82adzimir Karatkievi\xc4\x8dit kirjutama romaani "Al\xc5\xa1anski must loss".\n_START_SECTION_\nHal\xc5\xa1any vana loss\n_START_PARAGRAPH_\nHal\xc5\xa1anys asus loss juba alates XIII sajandist, mil selle olevat rajanud legendaarne leedu v\xc3\xbcrst Al\xc5\xa1ia. Loss kuulus leedu p\xc3\xa4ritolu Al\xc5\xa1\xc4\x97ni\xc5\xa1kiste v\xc3\xb5i Olshanskite suguv\xc3\xb5sale, kelle seast v\xc3\xb5rsus ka jagelloonide d\xc3\xbcnastia esiema Olshanski Sofia. Nende valduses oli loss aastani 1525, mil naissoost p\xc3\xa4rijanna abiellus Sapiehade suguv\xc3\xb5sast mehega._NEWLINE_Vana loss asus Hal\xc5\xa1any asula p\xc3\xb5hjaservas. Sellest pole t\xc3\xa4nap\xc3\xa4eval midagi s\xc3\xa4ilinud. Legendi kohaselt hakanud lossiomaniku pojale meeldima talut\xc3\xbcdruk ja ta tahtnud isalt luba saada, et temaga abielluda. Isa keeldus kategooriliselt, \xc3\xb6eldes, et enne vajub loss maa alla, kui poeg selleks isalt loa saab. \xc3\x96\xc3\xb6sel vajuski loss maa alla. Lossi asukohal on t\xc3\xa4nap\xc3\xa4evalgi n\xc3\xa4ha auk, aga on teada, et selles piirkonnas esineb karstin\xc3\xa4htustest tingitud maapinna vajumisi.\n_START_SECTION_\nHal\xc5\xa1any uus loss\n_START_PARAGRAPH_\nHal\xc5\xa1any uue kindlustatud lossi lasi asula edelaserva ehitada Pawe\xc5\x82 Stefan Sapieha. Loss valmis umbkaudu aastal 1610. Kuna Hal\xc5\xa1any loss oli Leedu alade \xc3\xbche suurima maavalduse keskus, siis oli loss ka uhke. V\xc3\xa4liselt v\xc3\xb5istles see UNESCO maailmap\xc3\xa4randi nimistus oleva Miri lossiga, aga seest oli see palju luksuslikum. Lossist kirjutates on kasutatud kujundit "kivist \xc3\xb5is"._NEWLINE_Loss ehitati punastest tellistest, eeskujuks on ilmselt olnud Hollandis Antwerpeni \xc3\xbcmbruses asuvad lossid. Lossisaalides rippusid Sapiehade perekonna liikmete portreed, ruumides olid uhked diivanid ja hinnaline m\xc3\xb6\xc3\xb6bel. Lossi seinu ehtisid itaalia meistrite freskod, lisaks terrakotast reljeefid. Lossis oli ka suur raamatukogu._NEWLINE_Nii uputuse ajal kui ka P\xc3\xb5hjas\xc3\xb5jas r\xc3\xbc\xc3\xbcstasid lossi rootslased. Sapiehadel puudusid finantsid kannatada saanud lossi taastamiseks ja nii olid nad sunnitud osa oma valdustest panti panema. Hal\xc5\xa1any valdused aina kahanesid, \xc3\xbches sellega ka Sapiehade sissetulek. Viimaks l\xc3\xa4ks loss algul \xc5\xbbabade ja seej\xc3\xa4rel Korsakite valdusse.\n_START_SECTION_\nLossi allak\xc3\xa4ik\n_START_PARAGRAPH_\nKui Poola \xc3\xbclest\xc3\xb5us aastal 1863 maha suruti, konfiskeerisid Venemaa v\xc3\xb5imud lossi ja sealsed valdused, aga m\xc3\xb5ne aja p\xc3\xa4rast omandas lossi keegi Gorbanjov. Gorbanjov lasi aastal 1880 lossi tornid maha kiskuda ja m\xc3\xbc\xc3\xbcs tellised k\xc3\xb5rtside ehitamiseks maha, samas on tollest ajast teada, et osa ruume olid veel kasutusk\xc3\xb5lblikud ja osa maale oli lossis veel alles._NEWLINE_N\xc3\xb5ukogude ajal asus lossis mesinduskool. Toona h\xc3\xa4visid viimasedki j\xc3\xa4\xc3\xa4nused vanast interj\xc3\xb6\xc3\xb6rist, ka j\xc3\xa4tkas kool telliste tarnimist ehitustele (n\xc3\xa4iteks Hal\xc5\xa1any kultuurimaja ehitamiseks saadi tellised vanast lossist). Hiljem kasutati lossi lehmalaudana.\n_START_SECTION_\nLossi t\xc3\xa4nap\xc3\xa4ev\n_START_PARAGRAPH_\nT\xc3\xa4nap\xc3\xa4eval on Valgevene kultuuriministeerium lossi kaitse alla v\xc3\xb5tnud. Lossi varemed plaanitakse konserveerida ja hakata lossi restaureerima._NEWLINE_Suviti peetakse Hal\xc5\xa1any lossi m\xc3\xbc\xc3\xbcride juures turniiri.'